softcatala/Softcatala-Web-Texts-Dataset huggingface dataset:
Retransmissió en directe de les sessions de les III Jornades sobre el català a les noves tecnologies
2005-04-13 00:00:00

Una de les novetats d’enguany en les “[III Jornades sobre el català a les noves tecnologies](http://www.softcatala.org/jornades/)” serà la possibilitat d’assistir-hi de forma virtual. Gràcies a la col•laboració de la Universitat Pompeu Fabra, totes les sessions seran retransmeses en directe, per tal que qualsevol persona que hi tingui interès pugui escoltar-les. La retransmissió de les conferències es farà en format OGG Vorbis, un format per a la transferència de so a través d’internet que té la característica ben destacable de ser totalment lliure. Per escoltar aquesta transmissió podeu utilitzar programes com ara l’xmms, el mplayer, el mpg123 i l’ogg123 (Linux), el WinAmp o el VLC (Windows) i l’Audion 3 o el VLC (Mac OS X), per citar-ne només alguns dels més coneguts que donen suport a aquest format. L’enllaç per accedir a la retransmissió es publicarà a la pàgina web de les [Jornades](http://www.softcatala.org/jornades/) així com a la plana principal de la web de Softcatalà i serà accessible durant el transcurs de les III Jornades sobre el Català a les Noves Tecnologies.
Softcatalà presenta la traducció del Gaim 1.2.1 al català
2005-04-21 00:00:00

El [Gaim](http://www.softcatala.org/prog172.htm) és un client de missatgeria instantània multiplataforma i multiprotocol desenvolupat per la comunitat de programari lliure creada al voltant del projecte [Gaim](http://gaim.sourceforge.net/) Amb el Gaim podreu comunicar-vos amb els vostres amics del MSN Messenger, però alhora, i sense canviar d'aplicació, també podreu comunicar-vos amb els que es connecten mitjançant altres tipus de servidors. El Gaim 1.2.1 pot comunicar-se amb servidors AIM, ICQ, MSN Messenger, Yahoo!, IRC, Jabber, Gadu-Gadu, SILC, GroupWise Messenger i Zephyr. El Gaim integra les característiques de cada protocol; així, quan parleu amb un amic del MSN, podreu rebre una notificació quan tanqui la finestra o quan hagi començat a escriure. A més a més, us permet instal·lar connectors per treballar amb pestanyes, corregir l'ortografia, substituir text, minimitzar-lo a la safata del sistema en sortir (per a GNOME 2, KDE 3.1 i Windows), i moltes coses més. El Gaim és una aplicació de codi lliure, que utilitza les biblioteques multiplataforma GTK per aconseguir que es vegi de la mateixa manera en GNU/Linux, en Windows XP i 2000, en BSD i en Mac OS X. En plataforma Windows, si ja teníeu instal·lades les biblioteques GTK per a altres aplicacions, com ara el GIMP 2.2, cal desinstal·lar-les i substituir-les per les del Gaim, que són més noves. El GIMP continuarà funcionant igualment. Malauradament, les biblioteques GTK del Gaim no funcionen en sistemes Windows 9x o Me, però el Gaim està disponible per a plataformes Qtopia (Sharp Zaurus i iPaq). Podeu visitar la pàgina oficial (en anglès) a <http://gaim.sourceforge.net> d'on podeu baixar-vos les diferents versions per sistemes GNU/Linux i altres sistemes operatius.
Softcatalà obté el premi Carme Serrallonga a la qualitat lingüística
2005-04-22 00:00:00

El Premi Carme Serrallonga a la qualitat lingüística, que atorga anualment la Facultat de Filologia de la Universitat de Barcelona, ha estat concedit per unanimitat en la modalitat “Premi de l’estudiant” a l’alumne Esteve Valls i Alecha, estudiant de Filologia Catalana a la UB, pel seu treball sobre el cafè-bar Jimmy Jazz d’Igualada, i el “Premi de l’entitat” a Softcatalà, per la seva contribució a la incorporació del català en les noves tecnologies. 

![Lliurament Premi Carme Serrallonga](http://www.softcatala.org/imatges/LliuramentPremiCarmeSerrallonga.jpg)  
Lliurament del premi

Així mateix, el jurat ha decidit atorgar un premi secundari a l’estudiant Míriam Farelo, que ha estat qui ha fet la millor proposta de l’entitat guanyadora. El lliurament de la dotzena edició del Premi Carme Serrallonga anirà a càrrec de l’escriptor Lluís Anton Baulenas, i tindrà lloc el proper dimarts 26 d’abril a les 12 hores a l’Aula Capella. L’acte s’iniciarà amb la proposta Ambigú, preparada pel grup de teatre Nimú de la Facultat de Filologia, amb el suport de les associacions d’estudiants Hom i Alter-Arte. El jurat del premi està compost per Jordi Matas, Vicerector de Relacions Institucionals i Política Lingüística de la UB, Montserrat Camps, degana de la Facultat de Filologia, Lídia Pons, presidenta de la Comissió de Dinamització Lingüística de la Facultat de Filologia, Farners Llinàs, de la Direcció General de Política Lingüística de la Generalitat de Catalunya, i Emili Boix, professor de Filologia Catalana de la UB.
2na edició del «Concurs de relats breus de hackers»
2005-04-23 00:00:00

El Servei de Llengües i Terminologia i l'Escola Politècnica Superior de Castelldefels de la Universitat Politècnica de Catalunya conjuntament amb l'IN3 (Internet Interdisciplinary Institute) convoquen el 2n Concurs de Relats Breus de Hackers escrits en llengua catalana. Per relat s'entén un text narratiu en prosa. Es poden narrar tant experiències reals com fets imaginaris. El tema del relat és lliure, tot i que ha de centrar-se en algun aspecte de l'univers hacker: fites aconseguides, intercanvi en xarxa, patents vs programari lliure, l'ètica del hacker... Aquest concurs té com a objectiu dignificar la figura del hacker i retornar-li l'esperit original: el de la persona apassionada per la programació que busca la contínua millora en les xarxes i els sistemes informàtics a partir de la cooperació i la llibertat d'accés al coneixement. Es valorarà tant el contingut com la redacció del relat. Es concediran tres premis: el primer de 900€, el segon de 450€ i el tercer de 225€. Hi pot participar qualsevol persona vinculada a la UPC i de qualsevol de les universitats de l'àmbit lingüístic català: alumnes (titulats inclosos) i personal docent i investigador i d'administració i serveis. El relat s'ha de presentar mitjançant el formulari de participació que hi ha a la web del concurs. El termini d'admissió s'acaba el 31 de maig de 2005, a les 24 h. Més informació al lloc web del concurs: <http://www2.upc.es/slt/estudiants> i a l'adreça electrònica: [alatac@upc.es](mailto:alatac@upc.es).
El sistema operatiu Mac OS X Tiger prescindeix del català
2005-05-03 00:00:00

Malgrat que el sistema operatiu és disponible en quinze llengües diferents, tres de les quals tenen menys parlants que el català –el finès, el noruec i el danès–, l'empresa nord-americana Apple ha rebutjat incloure el català en aquesta nova versió. Com vam comentar fa uns mesos, diversos usuaris es van organitzar per demanar a l'empresa Apple una versió del seu sistema operatiu al català, que fins la data no ha tingut cap resposta positiva per part d'Apple als Estats Units. Per la seva banda, la Generalitat de Catalunya ha mostrat el seu malestar perquè el català no serà inclòs però no ha anunciat cap acció concreta. Des de principis d'any diversos grups d'usuaris han alertat sobre la possibilitat que Apple iniciés la comercialització d'aquest sistema deixant de banda la llengua catalana. I així ho van fer saber a responsables de la Generalitat. Les diferents gestions que s'han fet des de diversos àmbits de la Generalitat de Catalunya han resultat infructuoses. El conseller primer, Josep Bargalló, en una carta que va enviar al president d'Apple reclamava que el català estigués en igualtat de condicions que la resta de llengües. Més encara si es té en compte que aquesta multinacional preveu obrir un punt de venda oficial a Catalunya. Apple va al·legar que traduiria al català aquesta versió si s'assumia el compromís d'adquirir un mínim de mil llicències. Aquesta és la quarta actualització d'aquest sistema operatiu des que va aparèixer ara fa cinc anys i, segons alguns analistes, és la més important: hi ha unes dues-centes innovacions respecte de l'última que es va fer fa dos anys.
Softcatalà presenta la primera traducció al català del Venkman, el Mozilla 1.7.7 i el Firefox 1.0.3
2005-05-03 00:00:00

Ja tenim disponible la primera traducció del [Venkman](http://www.softcatala.org/projectes/mozilla/#venkman) i el [Mozilla 1.7.7](http://www.softcatala.org/projectes/mozilla/#mozilla) en català. El Venkman és un depurador de [JavaScript](http://search.dmoz.org/cgi-bin/search?search=JavaScript&all=no&cat=World%2FCatal%C3%A0) que ofereix un entorn integrat per a la programació en aquest llenguatge d'ús habitual a la xarxa. Pot instal·lar-se com a extensió al navegador [Firefox](http://www.softcatala.org/projectes/mozilla/#firefox); però també és disponible, d'instal·lació opcional, a les versions binàries del Mozilla. El Mozilla 1.7.7 és la darrera versió del popular conjunt d'aplicacions per navegar per la xarxa, utilitzar la missatgeria o redactar pàgines web. Aquesta versió inclou com a novetats el depurador de JavaScript traduït, un tema inspirat en el clàssic [Navegador](http://www.softcatala.org/projectes/navegador/) per defecte, i corregeix les errades i [vulnerabilitats de seguretat](http://www.mozilla.org/projects/security/known-vulnerabilities.html#Mozilla) més recents. Fa uns dies va aparèixer la versió 1.0.3 del Firefox, que corregia també les últimes [vulnerabilitats](http://www.mozilla.org/projects/security/known-vulnerabilities.html#Firefox) que s'havien detectat. Si encara teniu una versió anterior, podeu actualitzar-la seguint aquestes [instruccions](http://www.softcatala.org/projectes/mozilla/pmf.htm#update_ff_1.0.x). [Softcatalà](http://www.softcatala.org) és una associació sense afany de lucre que treballa per a la normalització de la llengua catalana en el sector informàtic relacionat amb internet i les noves tecnologies a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el seu lloc web a http://www.softcatala.org
Curs «Descobreix el programari lliure. L'alternativa en català»
2005-05-06 00:00:00

A partir del proper 10 de maig i fins al 21 de juny d'enguany, Òmnium Cultural organitza a la seva seu de Barcelona (Diputació, 276, pral.) el curs «Descobreix el programari lliure. L'alternativa en català». En aquest s'explicaran les aplicacions sobre Windows més interessants per al públic no expert en aquest camp. El preu del curs és de 15€; per al públic en general i de 10€; per als socis d’Òmnium. Als alumnes inscrits se’ls lliurarà un CD amb els programes treballats perquè se’ls puguin instal·lar i una guia ràpida d’ús de cadascun. Cada sessió serà impartida per un professor diferent especialitzat en cada aplicació. El calendari és:

  * 10 de maig: Inauguració del curs   Oriol Ferran (secretari de Telecomunicacions i Societat de la Informació de la Generalitat de Catalunya)   Jordi Porta (president d’Òmnium Cultural)   Jordi Mas (coordinador de Softcatalà)   Sebastià Vila (Càtedra de Programari Lliure de la UPC) 
  * 17 de maig: Navegador d’Internet (Firefox) Professor: Benjamí Villoslada, professor del Curs de Postgrau d'Especialista en Programari Lliure a la Universitat Illes Balears. 
  * 24 de maig: Correu electrònic i missatgeria (Thunderbird / Gaim) Professor: Toni Hermoso, membre de Softcatalà i coordinador del projecte Mozilla en català. 
  * 31 de maig: Processador de textos, full de càlcul, dibuix i presentacions (Open Office) Professor: Miquel Fitó, mestre d’informàtica i director del Centre de Formació d’Adults Manuel Sacristán. 
  * 7 de juny: Processador de textos, full de càlcul, dibuix i presentacions (Open Office) Professor: Miquel Fitó mestre d’informàtica i director del Centre de Formació d’Adults Manuel Sacristán. 
  * 14 de juny: Retoc d’imatges (Gimp) Professor: Xavi Giró, membre de la Càtedra de Programari Lliure de la UPC i professor de la UPC. 
  * 21 de juny: Aplicacions diverses i conclusions generals del curs Professor: Orestes Mas, membre de Caliu i de la Càtedra de Programari Lliure de la UPC.
Hi col·laboren: [DURSI](http://www.gencat.net/dursi/), [Càtedra de Programari Lliure de la UPC](http://www.cpl.upc.edu), [Softcatalà](http://www.softcatala.org) i [Caliu](http://caliu.info). Referència: [Notícia a Òmnium Cultural](http://www.omniumcultural.org/articleViewPage.php?art_ID=839)
naciodigital.com, el nou diari català d'Internet i noves tecnologies
2005-05-09 00:00:00

[naciodigital.com](http://www.naciodigital.com/) és un diari ofereix informació contínua sobre el món d'internet i les noves tecnologies, centrant-se en l'àmbit català. Els usuaris hi poden participar deixant comentaris a les notícies o bé participant al [fòrum de discussió](http://www.naciodigital.com/index.php?seccio=forum). NacioDigital.com es defineix com un mitjà de comunicació obert, plural i democràtic, compromès en les idees de la defensa de la llengua catalana i dels principis establerts en les declaracions internacionals dels Drets Humans i dels Drets dels Pobles. Pel que fa al seu projecte informatiu, ND s'inscriu en el model del diari informatiu-interpretatiu. Enfocarà la informació des d’una mirada més social que no pas tecnicista. Tractarà temes de tecnología i internet, però amb una especial atenció als seus aspectes pedagògics i comunitaris, treballant per la superació de la fractura digital, per la utilització dels nous mitjans a favor de la democràcia, el civisme i la cohesió del poble de Catalunya, i per l’extensió de l’ús de les noves tecnologies amb una mentalitat participativa i no excloent, denunciant-ne la utilització discriminatòria o insocial que en poguessin fer persones o col·lectius. L’empresa editora està adherida a l’Internet Quality Agence. L’aportació que ND vol fer al conjunt dels mitjans és la difusió permanent en llengua catalana d’informacions i opinions sobre el sector de les noves tecnologies, amb totes les seves implicacions socials, polítiques i econòmiques, prenent el nostre país com a punt de referència, però cobrint informacions i fent seguiments de temes a escala internacional. La difusió d’aquests continguts en català és especialment rellevant per dos motius: 1.- Per la manca d’un mitjà periodístic diari especialitzat en la temàtica (després del naufragi i el tancament d’experiències promogudes per empreses que, en canvi, conserven les seves edicions digitals en castellà.) 2.- Pel fet que essent un àmbit que interessa molt en franges de població jove, és important que es tingui l’oportunitat de fer-ne un seguiment en llengua catalana i no s'hagi de recórrer obligatòriament a d’altres canals. Ens proposem fer un diari que, gràcies a la participació, sigui també en gran part, el vostre diari.
LliureX, la distribució GNU/Linux del Govern valencià
2005-05-17 00:00:00

Durant el II Congrés de Software Lliure celebrat a Castelló els dies 5 i 6 de maig a Castelló, es va fer la primera distribució oficial de [LliureX](http://www.lliurex.net/valencia/que_es.htm), el projecte del [Govern valencià](http://www.gva.es/jsp/portalgv.jsp?br=1&re=1&co=en-us&chflash=true&force=si) que té com a principal objectiu fomentar la introducció del programari lliure en el sistema educatiu de la Comunitat Valenciana. LliureX, que és una distribució GNU/Linux basada en Debian per iniciativa de la Conselleria de Cultura d’Educació i Esport de la Generalitat Valenciana, és gratuït i ha aparegut en una versió que permet triar entre dues llengües: la valenciana i la castellana. Segons els responsables de la distribució, la necessitat de crear un sistema operatiu complet per al sistema educatiu ha estat motivat per diversos factors, el primer dels quals és “el bilingüisme de la nostra Comunitat”. Aquesta motivació, que podria ser interpretada de moltes maneres, no és l’única, però. El factor educatiu, que quedaria en un segon terme, també hi és i està destinat a mostrar-se “especialment sensible a l’alumnat amb necessitats educatives especials i específiques”. Aquest programari, que els usuaris es poden descarregar des de la plana web: [LliureX 5.05 (Live CD)](http://www.lliurex.net/descargas/LliureX0505.iso) ([md5sum](http://www.lliurex.net/descargas/LliureX0505.iso.md5sum)), inclou un model d’Aula que, segons els responsables, s’adapta a les necessitats reals dels centres d’ensenyament. La qüestió ara és si aquest gest respon a una aposta forta del Govern valencià pel programari lliure o si simplement es tracta de mantenir el control de l’univers d’aquest tipus de programes. La primera iniciativa d’aquest tipus va ser LinEx, a Extremadura, que va veure la llum l’abril del 2002, sota els auspicis del Govern extremeny. Al Principat, la Generalitat de Catalunya té prevista la [convocatòria](http://www.xtec.es/at_usuari/plliure.htm) d'un concurs públic per seleccionar una distribució Linux en català i els seus serveis associats per a l'àmbit educatiu que tindrà com a objectiu l'ensenyament secundari.
Neix el Planeta Softcatalà
2005-05-22 00:00:00

Després d'un temps d'haver-ne'n començat a parlar, finalment ha nascut el [Planeta Softcatalà](http://planeta.softcatala.org). Aquest és un recull dels blocs personals de diferents membres que col·laboren a [Softcatalà](http://www.softcatala.org). Amb aquesta iniciativa pretenem ajudar a fer conèixer millor què fem aquells qui treballem en els diferents projectes. Per a [muntar-ho](http://drac.homelinux.org/blog/?q=node/277), s'ha utilitzat l'eina d'agregació de canals [Planet](http://www.planetplanet.org/), que utilitzen molts altres planetes com ara [Planet Gnome](http://planet.gnome.org) o [Planet Debian](http://planet.debian.org) (els planetes originals). Com a precedents al nostre país en l'ús d'aquest tipus de solució, destacaríem [Programari lliure a les Balears](http://mnm.uib.es/), amb aportacions en català i en castellà, on hi contribueix molta gent de [Bulma](http://bulma.net); i el també recent [Formigues elèctriques](http://formigues.illadelaire.org/), amb continguts majoritàriament en català i principalment amb temes d'actualitat en noves tecnologies.
L'Internet Global Congress a Barcelona del 6 al 10 de juny
2005-06-01 00:00:00

L'[Internet Global Congress](http://www.igcweb.net) és un congrés anual sobre Internet i les noves tecnologies que se celebra anualment a Barcelona i aquest any entre els dies 6 al 10 de juny al Palau de Congressos. El congrés es realitza simultàniament en anglès, català i castellà; i els temes estrelles d'aquesta edició són el programari lliure i el protocol de xarxa Internet IPv6. L'acte inaugural del dilluns anirà a càrrec de [Richard Stallman](http://www.stallman.org), Fundador de la [Free Software Foundation](http://www.fsf.org) i de Marcelo d'Elia Branco consultor de tecnologies de la informació del govern brasiler, dels quals hem publicat entrevistes en els darrers mesos ([Richard Stallman](http://www.softcatala.org/articles/article18.htm) i [Marcelo d'Elia Branco](http://www.softcatala.org/articles/article33.htm)). El programa del congrés està centrat en cinc grans àrees temàtiques que són: empresa, tecnologia, consum, societat, política i cultura i avenços estratègics que comptaran amb gran nombre de xerrades i taules rodones. Cal destacar l'àrea dedicada a multilingüisme on es faran xerrades relacionades en l'adaptació de programari al català i comptarà amb la presència de persones vinculades al sector públic i privat, així com l'àmbit associatiu; on hi trobem Palmcat que parlarà de l'adaptació de programari per a ordinadors Palm, i en Toni Hermoso de Softcatalà que parlarà de la traducció al català del Firefox i Mozilla. Les conferències inaugurals de dilluns seran d'accés gratuït, però l'assistència a la resta del congrés [té preus](http://www.igcweb.net/web/php/inscripcions/default.php) que varien de 100 euros a 400 euros depenent del nombre de dies que que hom vulgui assistir-hi. Més informació: Web del congrés - <http://www.igcweb.net> Article a la Malla- [Web de l'article](http://www.lamalla.net/canal/digitalia/bitsel_lania/article.asp?id=171344)
La distribució de GNU/Linux CATix 1.1 es donarà de franc el diumenge 19 de juny amb El Periódico
2005-06-11 00:00:00

El dimarts 14 de juny hi haurà la presentació de la [CATix](http://www.catix.org) a l'Ajuntament de Barcelona a dos quarts de dues de la tarda i a Mataró a les 5 de la tarda. Aquesta nova versió de la CATix implementa novetats importants com ara la presència simultània en un Live-CD dels entorns KDE 3.4 i Gnome 2.8.2, permeten als usuaris provar i utilitzar els dos entorns. El procés d'arrencada s'ha millorat molt amb el nou Cautcatix 1.1 que configura automàticament la CATix a partir del maquinari autodetectat. El procés d'arrencada és més ràpid que a la versió 1.0, carregant només els mòduls de suport del maquinari detectat. També els programes d'instal·lació, eines i configuració són nous. Ara la instal·lació és molt més fàcil, poden instal·lar la CATix totalment, parcialment o només la imatge comprimida. A més podem fer-ho en una partició dedicada per la CATix, en un directori d'una partició si ja tenim una altra distribució instal·lada o bé en un fitxer per poder instal·lar la CATix en sistemes de fitxers sense suport de permisos com per exemple el VFAT. També s'hi han afegit programes com ara el reproductor de música Amarok, el programa educatiu JClic, el reproductor de DVD i vídeo Kaffeine, el programa de gràfics vectorials Inkscape, els programes de música Rosegarden4 i Ardour i altres. S'han actualitzat tots els programes a les últimes versions i destaca l'entorn KDE, que en la seva versió 3.4 millora considerablement les prestacions de la versió 3.3. La CATix es pot utilitzar com a Live-CD o com a una distribució instal·lable. En el primer cas és útil per provar Linux, com a CD de rescat, per tenir un Linux fàcilment portable a altres ordinadors. En el segon cas permet tenir una distribució instal·lada per poder afegir o treure programes que es comporta com una instal·lació de Debian. Per instal·lar la CATix, només cal engegar-la normalment des del CD-ROM i executar el programa d'instal·lació, fet que permet tenir una instal·lació totalment gràfica i molt fàcil, ja que tenim un sistema Linux totalment funcional. Un dels objectius que es busquen ha estat fer de la CATix una metadistribució com més respectuosa millor amb Debian. Per això només s'han fet els canvis imprescindibles per poder tenir un Live-CD amb configuració automàtica de maquinari. La resta de canvis respecte a una Debian són programes com el d'instal·lació i configuració. La majoria de millores han estat possibles gràcies als suggeriments que els usuaris ens han enviat per correu electrònic o als missatges que han enviat a webs com la de Softcatalà. Des d'aquí volem agraïr a tants usuaris que ens han ajudat enviant els errors que han detectat en la versió anterior i a les alfes de la CATix 1.1.
Softcatalà presenta la traducció al català de la distribució Linux Fedora Core 4
2005-06-16 00:00:00

La quarta versió de la popular distribució de Linux Fedora Core 4, o FC4, incorpora de sèrie la traducció al català de l'instal·lador, la majoria d'eines de configuració i manteniment, l'OpenOffice.org, i l'entorn d'escriptori GNOME, que han estat traduïdes per Softcatalà, així com altres utilitats traduïdes per les seves respectives comunitats, com ara l'entorn d'escriptori KDE, i la majoria de les aplicacions del projece GNU, entre altres. Les principals característiques d'aquesta darrera versió són: \- Kernel 2.6.x \- GNOME 2.10 \- KDE 3.4 \- Una versió de Java totalment lliure (gcj) \- L'entorn de desenvolupament Eclipse \- Una versió preliminar de l'OpenOffice 2.0 \- Instal·lable també en arquitectures basades en PowerPC (PPC, 32 i 64 bits) \- Fedora Extres El projecte Fedora és un projecte de codi obert desenvolupat col·lectivament, i patrocinat per Red Hat. L'objectiu del projecte és construir un sistema operatiu complet de propòsit general, basat totalment en programari lliure. El seu cicle de desenvolupament és força curt, l'objectiu és alliberar de dues a tres versions a l'any amb les darreres novetats i millores en el programari lliure, així com actualitzacions regulars de seguretat i de millores del programari. Podeu trobar més informació sobre el projecte de traducció a: http://www.softcatala.org/projectes/fedora/ Si voleu descarregar les imatges de CD, ho podeu fer des de la Universitat de Lleida: [ http://ftp.udl.es/pub/fedora/linux/core/](http://ftp.udl.es/pub/fedora/linux/core/) Des de Rediris: [ http://sunsite.rediris.es/mirror/fedora.redhat/4/](http://sunsite.rediris.es/mirror/fedora.redhat/4/) A a través d'altres llocs del món:  
[ http://fedora.redhat.com/download/mirrors.html](http://fedora.redhat.com/download/mirrors.html) O a través dels torrent de BitTorrent que trobareu aquí: [ http://torrent.dulug.duke.edu/](http://torrent.dulug.duke.edu/) Softcatalà és una associació sense afany de lucre que treballa per a la normalització de la llengua catalana en el sector informàtic relacionat amb internet i les noves tecnologies, a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el seu lloc web a http://www.softcatala.org.
Es convoquen els Premis de programari lliure 2005 (PL.ct)
2005-06-17 00:00:00

La Generalitat de Catalunya amb la convocatòria d’aquests premis vol incentivar els millors desenvolupaments originals en llengua catalana fets en programari lliure que abastin qualsevol àmbit social, empresarial, acadèmic o de l’Administració. Els programes hauran d’estar fets sota llicència lliure (GPL –General Public License– o altres que s’ajustin a les deficicions de la Free Software Foundation). Segons es desprèn de les bases, que es poden [consultar via web](http://www.gencat.net/eadop/imatges/4375/05105144.pdf). S’estableixen dues modalitats: \- Modalitat A: 45 premis per a desenvolupaments presentats per estudiants de les universitats catalanes com a treball o projecte final de carrera, tesi de llicenciatura, treball final de màster, treball de recerca del DEA o tesi doctoral. Els treballs han d’haver estat presentats a la universitat entre l’1 de setembre de 2003 i el 30 d’octubre de 2005. \- Modalitat B: 5 premis a desenvolupaments de programari informàtic, elaborats per qualsevol persona física, adreçats a proporcionar recursos lingüístics per a la llengua catalana sota llicències lliures. El desenvolupament d’aquests treballs, en aquest cas, ha d’haver tingut difusió pública entre l’1 de setembre de 2003 i el 30 d’octubre de 2005. Es concediran un màxim de 50 premis, per a les dues modalitats, de 2.000 euros cadascun, als millors desenvolupaments o projectes presentats. Entre altres qüestions, es tindrà en compte l’abast social del projecte, les possibilitats d’internacionalització que tingui, la seva funcionalitat, la qualitat lingüística i terminològica i la potencialitat d’impacte i disseminació dins l’àmbit al qual va dirigit. El període per poder presentar les sol•licituds s’inicia l’1 d’octubre de 2005 i finalitza el 10 de novembre de 2005.
IV Jornades de Programari Lliure
2005-06-24 00:00:00

Per quart any consecutiu, enguany se celebren les Jornades de Programari Lliure a l'Escola Politècnica Superior d'Enginyeria de Vilanova i la Geltrú, del 6 al 9 de juliol. Les Jornades estan plenes de propostes interessants, entre les quals podem destacar les conferències i les taules rodones sobre el programari lliure a l'educació, a l'Administració, o sobre com fer negoci amb el programari lliure, a banda d'un bon grapat de tutorials, tallers i ponències científiques de temàtica diversa i una fira matinal amb reprentació d'empreses que tenen interessos en el programari lliure. Aquí teniu un resum del que hi podreu trobar: * Conferències sobre Skolelinux/Debian-EDU, la qualitat dels projectes de programari lliure, Guarà, com fer negoci amb el programari lliure, i desenvolupament sostenible i les TIC. * Taules rodones sobre el programari lliure en l'ensenyament, programari lliure a l'Administració, i com fer diners amb el programari lliure. * Tutorials sobre Skolelinux/Debian-EDU, Mono, privacitat amb GnuPG, bash, canvi de MS Access cap a OpenOffice.org 2.0, Coin3D, JOnAS, localització del projecte Mozilla, i Custom Debian Distributions. * Tallers de Moodle, Debian GNU/kFreeBSD, MySQL, BulmaGés, i Eclipse. * Debats sobre les tecnologies de contrucció dels LiveCD, i les tecnologies de les xarxes sense fils. Per poder assistir-hi cal que us hi inscriviu prèviament. La inscripció és gratuïta però obligatòria i es fa a través de la pàgina web http://www.jornadespl.org. Una vegada inscrits, si voleu assistir a alguns dels tallers cal que feu una reserva específica, també gratuïta, tot i que les places dels tallers són limitades. Una cop arribeu a les jornades és important que us acrediteu al taulell de recepció. Ah! Si teniu la vostra pròpia clau PGP (sinó us interessarà el tutorial sobre GnuPG), el divendres farem una petita festa de firmes PGP abans d'anar-nos-en a sopar tots plegats. Us hi esperem!
Es presenta la versió en línia del llibre 'Programari lliure: tècnicament viable, econòmicament sostenible'
2005-06-28 00:00:00

Des d'avui es troba disponible la versió [en català](http://www.softcatala.org/~jmas/swl/index-ca.html) del llibre 'Programari lliure: tècnicament viable, econòmicament sostenible i socialment just' escrit per en [Jordi Mas i Hernández](http://www.softcatala.org/~jmas/), que és enginyer de programari a Novell en el projecte lliure [Mono](http://www.go-mono.com), coordinador general de [Softcatalà](http://www.softcatala.org), i coordinador acadèmic del mestratge de programari lliure de la UOC. El programari lliure planteja un nou model d’entendre les llibertats de l’usuari, la propietat intel·lectual i la creació i distribució de programari. Ha demostrat ser tècnicament viable, econòmicament sostenible i socialment just, i ha canviat la manera d’entendre la indústria del programari. El Linux, un sistema operatiu desenvolupat per voluntaris, és el vaixell insígnia d’aquesta revolució social i tecnològica que està atraient l’interès d’usuaris, empreses i administracions públiques d’arreu del món. Aquest llibre és una introducció de caràcter divulgatiu sobre el programari lliure d'aproximadament dues-centes pàgines. En els vuit capítols del llibre es dóna una visió històrica del programari lliure, es tracten els avantatges i mites d'aquest tipus de programari, s'examina el marc jurídic que regula les noves tecnologies, s'analitzen els mètodes de producció del programari lliure, es fa un repàs als principals projectes lliures, i finalment es dedica un capítol complet al programari lliure en l'Administració. L'obra es troba publicada sota llicència [Creative Commons](http://www.creativecommons.org) que permet la seva còpia, modificació i lliure distribució. Aquest és el segon llibre relacionat amb societat de la informació que es troba disponible en català després la Secretaria de Telecomunicacions i Societat de la Informació, en el marc del projecte [culturalliure.org](http://culturalliure.org/), [presentés](http://www.softcatala.org/noticies/22022005240.htm) la traducció catalana de l'obra de Lawrence Lessig també sota llicència Creative Commons. Més informació: [Web del llibre](http://www.softcatala.org/~jmas/swl/index-ca.html)
Es posen a la venda les samarretes de Softcatalà
2005-07-07 00:00:00

Des d'avui podeu adquirir la samarreta de Softcatalà que té un disseny exclusiu realitzat pel dissenyador establert a Mallorca Fernandez Coca. S'ha triat una tela d'alta qualitat i un procés industrial d'estampat per tal de garatir-ne la durabilitat. El preu de venda és de 20 euros i inclou les despeses d'enviament. Podeu fer les vostres comandes des de la botiga de Softcatalà a http://www.softcatala.org/botiga Tots els diners derivats d'aquests ingressos s'inverteixen en el desenvolupament de les activitats de Softcatalà, que se centren en fomentar l'ús del català a les noves tecnologies. Softcatalà és una associació sense afany de lucre que treballa per la normalització de la llengua catalana en el sector informàtic relacionat amb Internet i les noves tecnologies, a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el seu lloc web a http://www.softcatala.org
Softcatalà presenta la traducció al català de l'editor de pàgines web Nvu 1.0
2005-07-24 00:00:00

Ja tenim disponible la primera traducció a la llengua catalana del projecte [Nvu](http://www.softcatala.org/projectes/mozilla/). [L'NVU](http://www.nvu.com/) (pronunciat, en anglès, com a "N-view", per a "new view") és un sistema complet per editar pàgines web que combina la gestió de tots els fitxers del lloc web i la facilitat d'ús del WYSIWYG (de l'anglès "What You See Is What You Get") per a l'edició. L'NVU està dissenyat per ser extremadament senzill de fer servir, i es converteix en l'eina ideal per aquells usuaris de computadores sense gaires coneixements tècnics que volen crear un lloc web atractiu i d'aspecte professional sense necessitat de conèixer els HTML o els detalls de la programació web. El codi de l'NVU parteix de l'existent [redactor del Mozilla](http://mozilla.org/). Actualment el conjunt d'aplicacions del Mozilla està en procés de dividir-se en peces individuals de codi (el [navegador](http://www.softcatala.org/projectes/mozilla/#firefox), el [client de correu](http://www.softcatala.org/projectes/mozilla/#thunderbird), etc..). Per tant doncs, l'NVU parteix ja del redactor del Mozilla i hi afegeix noves característiques, funcionalitats i facilitats d'ús. L'NVU està disponible per a descàrrega dins la secció de [projectes del Mozilla](http://www.softcatala.org/projectes/mozilla/) per a plataformes Windows, GNU/Linux i Mac OS X. També hi ha més informació sobre el projecte en la pàgina de les [preguntes més freqüents](http://www.softcatala.org/projectes/mozilla/nvu/faq.html). [Softcatalà](http://www.softcatala.org) és una associació sense ànim de lucre que treballa per a la normalització de la llengua catalana en el sector informàtic relacionat amb internet i les noves tecnologies a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el seu lloc web a <http://www.softcatala.org>.
Cursos lliures sobre l'ús de Wiki, i Administració de portals Web basats en Tiki (i en català)
2005-08-11 00:00:00

S'obre el periode de pre-inscripcio als propers [cursos d'informatica del Grup pel Coneixement Lliure a la UB (gclUB)](http://gclub.cursos.ourproject.org) amb programari lliure (els quals [inicialment estaven ofertats per l'Infoespai](http://www.moviments.net/tiki-index.php?page=EDU-TIC-PL-Cursos)). Els cursos programats per començar en breu són:

  1. Wiki (nivell inicial): La redacció col·laborativa de documents per xarxa,  (no coneixeu encara la [Wikipèdia](http://ca.wikipedia.org), l'enciclopèdia lliure a Internet feta amb tecnologia Wiki?) 
  2. Admin. Tiki-CMS/Groupware (nivell inicial): Administració de llocs web dinàmics, potents i versàtils per a col·lectius, basats en la tecnologia wiki més avançada. 
Van adreçats principalment als col*lectius que mes dificultats tenen per accedir i utilitzar les tecnologies de la informacio i la comunicacio (dones, joves, persones en atur, gent gran, persones amb formacio academica mitjana/baixa, persones immigrades, persones amb discapacitat, entre altres). Per mes informacio i pre-inscripcions, aneu a: <http://gclub.cursos.ourproject.org> Aquests primers dos cursos són inicialment gratuïts, tot i que s'acceptaran donatius per ajudar a sufragar les despesses generades en l'organització d'aquests i futurs cursos (s'ha de pagar lloguer d'una de les aules reservades, per exemple, a més de crear els CD's i fotocòpies que eventualment es distribuiran, etc). Esta previst que es facin durant les primeres setmanes de setembre (veieu més avall), aixi que si us interessa, pre-inscriviu-vos com abans millor! I si les dates previstes d'aquestes edicions dels cursos no us van be, digueu-ho igualment a traves dels formularis, per preveure muntar nous cursos mes endavant, en funcio de la demanda que hi hagi. Us hi esperem! 

### Calendari del cursos

Curs| Mes de 2005| Dies| Horari| Observacions  
---|---|---|---|---  
[Wiki](http://gclub.cursos.ourproject.org/tracker1)| Setembre| 05 al 09| 09h-12h| Grup Wiki 01  
[Wiki](http://gclub.cursos.ourproject.org/tracker1)| Setembre| 05 al 09| 15h-18h| Grup Wiki 02  
[Wiki](http://gclub.cursos.ourproject.org/tracker1)| Setembre| 12 al 16| 15h-18h| Grup Wiki 03  
[Wiki](http://gclub.cursos.ourproject.org/tracker1)| Setembre| 20, 21, 22, 27 i 28| 17:30h-20:30h| Grup Wiki 04  
[Admin. Tiki CMS/Groupware](http://gclub.cursos.ourproject.org/tracker2)| Setembre| 12 al 16| 09h-12h| Grup Tiki 01  
[Admin. Tiki CMS/Groupware](http://gclub.cursos.ourproject.org/tracker2)| Setembre| 12 al 16| 15h-18h| Grup Tiki 02  
[Admin. Tiki CMS/Groupware](http://gclub.cursos.ourproject.org/tracker2)| Setembre| 20, 21, 22, 27 i 28| 17:30h-20:30h| Grup Tiki 03
El servei gratuït de correu web de Google, Gmail, ja és en català
2005-08-31 00:00:00

Des d'avui, 31 d'agost de 2005, ja és possible utilitzar en català el [Gmail](http://www.gmail.com/), el servei gratuït de correu web de Google. L'empresa californiana ha posat a disposició dels seus usuaris diverses traduccions noves de la interfície del servei, entre les quals hi el català. Fins ara, el Gmail estava disponible en els idiomes més àmpliament estesos, com ara l'anglès, el xinès o l'espanyol, però també en d'altres amb menys parlants, com ara el danès, l'eslovè o el letó. Es pot considerar que la versió que és accessible des d'avui és una versió en proves, atès que Google no n'ha fet un anunci oficial i que encara s'hi poden trobar diversos errors ortogràfics, gramaticals i d'altres tipus. Les principals característiques del Gmail, algunes de les quals són exclusives d'aquest servei, són les següents: \- 2 GB o, el que és el mateix, 2.048 MB d'espai gratuït. \- Agrupació de missatges en converses \- Potent motor de cerca de missatges \- Assignació d'etiquetes als missatges, facilitant-ne l'organització \- Creació de filtres \- Possibilitat d'arxivar i veure tots els missatges enviats i rebuts alhora \- Potents filtres de correu brossa i de virus \- Absència de cibertires i finestres emergents publicitàries \- Interfície clara i senzilla d'utilitzar \- Accés al vostre compte des de qualsevol lloc del món \- Reenviament automàtic opcional de tots o alguns missatges a altres comptes \- Utilització opcional de servidors POP A diferència d'altres serveis web, podeu accedir a Gmail amb pràcticament qualsevol navegador modern; aquests són els que podeu utilitzar: • Mozilla 1.4+ • Mozilla Firefox 0.8+ • Safari 1.2.1+ • Netscape 7.1+ • Microsoft IE 5.5+ i també, amb algunes limitacions: • Netscape 4.07+ • Opera 6.03+ • Microsoft IE 4.0+ • Konqueror Ara per ara, només es pot accedir a un compte de Gmail per invitació d'un altre usuari que ja en tingui. Segur que coneixeu algú que en té un; demaneu-li que us hi convidi! Mentrestant, us en podeu informar més àmpliament a http://mail.google.com/mail/help/about.html (en anglès).
Softcatalà presenta la traducció del Gaim 1.5.0 al català
2005-09-06 00:00:00

El [Gaim](http://www.softcatala.org/projectes/gaim) és un client de missatgeria instantània multiplataforma i multiprotocol. Ja no caldrà que us instal·leu una aplicació per a l'IRC, una per al MSN Messenger i una per al Yahoo. Gaim integra AIM, ICQ, MSN Messenger, Yahoo!, IRC, Jabber, Gadu-Gadu, SILC, GroupWise Messenger, i Zephyr. Fins i tot Google destaca el [Gaim](http://gaim.sourceforge.net) com a client de missatgeria per a la seva nova xarxa Google Talk. Per configurar un compte [Google Talk](http://www.google.com/support/talk/bin/answer.py?answer=24073) cal disposar d'un compte Gmail i a continuació configurar al Gaim un compte amb [protocol Jabber](http://www.softcatala.org/projectes/gaim/ajuda/intro.html) i servidor 'gmail.com'. Altres característiques d'aquest fantàstic client de missatgeria són la capacitat de xifrar els missatges i la capacitat d'integrar-se amb un corrector ortogràfic (Aspell). El Gaim és una aplicació de codi lliure, que utilitza les biblioteques multi-plataforma GTK per poder-se veure de la mateixa manera en Linux, en Windows XP i 2000, en BSD i en Mac OS X. En el paquet d'instal·lació s'inclou tant el Gaim com les GTK dins del mateix fitxer comprimit ZIP. Per instal·lar i configurar el Gaim seguiu els [aquestes instruccions](http://www.softcatala.org/projectes/gaim/ajuda/intro.html). Softcatalà és una associació sense ànim de lucre que treballa per a la normalització de la llengua catalana en el sector informàtic relacionat amb Internet i les noves tecnologies a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el seu lloc web a <http://www.softcatala.org>.
10 anys del programa l'Internauta de Catalunya Ràdio
2005-09-08 00:00:00

[L'Internauta](http://internauta.org/), de Catalunya Ràdio, va emetre per primer cop l'any 1995, i es va convertir en el primer programa dedicat a Internet i a les noves tecnologies en el món de la ràdio en català. Des d'aleshores s'ha mantingut en antena i ha arribat sempre puntualment a la cita amb els seus oients, presentat inicialment per en Jordi Vendrell, desaparegut el 2001, i posteriorment, i fins avui, per en Vicent Partal, que n'havia estat un estret col·laborador. Des de bon començament es va configurar la llista internauta, que va esdevenir un punt de trobada dels primers internautes dels Països Catalans. Per l'Internauta han passat empresaris, entusiastes informàtics, polítics, periodistes, etc., que, a través de l'entrevista personal de cada setmana, han anat aclarint temes relacionats amb Internet i la Societat de la Informació. El 1998, en Quico Llach hi va ser entrevistat en directe des del Sonimag; aquesta va ser la primera entrevista que ens van fer com a Softcatalà a la ràdio. A més de les entrevistes, el programa ha comptat amb la col·laboració d'en Joan Jofra, que ha anat desgranant puntualment l'actualitat informativa de la Xarxa. Enguany, en el seu desè aniversari, l'Internauta [torna els dissabtes a les tres de la tarda](http://www.vilaweb.com/www/noticia?p_idcmp=1335389), la seva hora de sempre, després d'un temps en què s'ha emès la nit de diumenge a dilluns, incorporant com a novetat la seva emissió amb [podcast](http://ca.wikipedia.org/wiki/Podcasting). A més de l'Internauta, altres espais en català sobre noves tecnologies que també s'han anat consolidant són "Game Over" d'Ona Catalana, "Mallorca en Xarxa" d'Ona Mallorca, i "La Malla" de COM Ràdio.
La ICANN aprova el domini .CAT
2005-09-16 00:00:00

Aquesta matinada l'organisme rector dels dominis a Internet, la [ICANN](http://www.icann.org/) (Corporació d'Internet per a l'Assignació de Noms i Nombres) ha aprovat de forma definitiva la proposta realitzada per l'[associació PuntCAT](http://www.puntcat.org/) de definir un nou domini genèric .CAT, pensat per a identificar la informació sobre la llengua i cultura catalana dins d'Internet. [Softcatalà](http://www.softcatala.org) vol mostrar la nostra satisfacció davant l'aprovació d'aquest domini, com una eina per a la identificació de la presència de la nostra llengua i cultura dins d'Internet. En iniciar-se el procés, puntCAT va convidar Softcatalà per tal que donéssim el nostre suport a la petició del domini .CAT. Després d'un debat intern, Softcatalà va decidir no participar en aquesta iniciativa, davant les nostres reserves en la gestió del projecte, la seva transparència i l'administració dels recursos econòmics. Malgrat això, no volem deixar d'expressar la nostra il·lusió davant l'aprovació del domini. Ara és el moment de demanar a l'associació puntCAT l'aplicació del seny i el sentit comú en la gestió del nou domini, tot evitant els personalismes i la burocratització que tot sovint han adoptat altres dominis. D'altra banda, volem recordar que la reivindicació històrica defensada durant molts anys per l'[associació ADD.CT](http://www.add-ct.info/) és l'assignació d'un domini de primer nivell .CT que ens permeti la identificació com a nació en igualtat de condicions amb la resta de nacions del món.
Softcatalà, guardonada amb el Premi Nacional de Cultura 2005, categoria Projecció social del català
2005-09-18 00:00:00

Aquesta tarda, en un acte presidit pel [Molt Honorable President de la Generalitat de Catalunya](http://www.gencat.net/president/), senyor Pasqual Maragall i l'Honorable Consellera de Cultura, senyora Caterina Mieras, l'associació [Softcatalà](http://www.softcatala.org) ha rebut el Premi Nacional de Cultura 2005, en reconeixement per la seva tasca en la projecció social de la llengua catalana. Softcatalà no hauria estat possible sense la tasca aquests set anys d'Antoni Agramont, Aureli Alabert, Aleix Badia, Xavier Beà, Marc Belzunces, Xavier Caballé, Laura Casanovas, Miquel Chicano, Jordi Coll, Xavi Conde, Jesús Corrius, David de Montserrat, Òscar del Pozo, Jordi Domènech, Francesc Dorca, Mireia Farrús, Oriol Ferran, Vicent Fornés, Toni Güell, Toni Hermoso, Jordi Jover, Quico Llach, Albert Llobet, Jordi Mallach, Jordi Mas, Emi Miró, Joan Moratinos, Fingal Noguera, Pere Pasqual Pérez i Hernàndez, Miquel Piulats, Josep Puigdemont, Jaume Quintanilla, David Rios, Xavier Rull, Àngels Sala, Josep Mª Suelves, Joaquim Torres Mauri, Marc Valerio, Martí Villaret i la resta de col·laboradors que hem oblidat esmentar, i a tots els nostres usuaris i usuàries. El guardó l'ha recollit, en nom de tot el col·lectiu de voluntaris que forma Softcatalà, Jordi Mas, en la seva condició de coordinador general. El discurs d'agraïment del premi ha estat: 

> Molt Honorable President, Honorable consellera de Cultura, membres del Jurat, Senyores i Senyors, Softcatalà és una associació basada estrictament en el voluntariat que treballa per a la normalització del català a les Noves Tecnologies. En nom de tots aquests voluntaris accepto aquest premi que ens honra profundament. Aquest premi el dediquem a tota la gent, d'arreu dels Països Catalans, que treballa diàriament i des del voluntariat, per millorar la presència del català a la nostra societat. El català a les Noves Tecnologies té una bona salut a Internet i al programari lliure, però la seva situació és encara molt precària en àmbits com els vídejocs, els DVD o la telefonia mòbil. Addicionalment, molts dels productes que hi ha en català no es fan servir. Només cal que aneu a qualsevol universitat o administració i veureu que en els seus ordinadors només s'utilitzen programes informàtics en altres llengües, però no en català, com caldria esperar. Aquest fet és greu perquè ja fa anys que existeixen versions equivalents d'aquests programes en català. Només cal recular una mica en la història recent per adonar-nos que, si avui parlem en català, no és gràcies a cap institució, govern o empresa. Parlem en català gràcies a l'esforç de tota una nació que ha volgut ser fidel a la seva identitat col·lectiva, especialment quan les circumstàncies eren adverses. En les nostres mans, les de tots, persones i institucions, hi ha la possibilitat de millorar. Moltes gràcies